Este o mașină electrică după care e imposibil să nu întorci capul! România are cu ce se mândri
Este prima mașină electrică proiectată şi realizată în România, la Cluj-Napoca. Este imposibil să nu întoarcă toate privirile atunci când iese pe stradă.
Acest vehicul cu adevărat impresionant are şi un preţ pe măsură: 450.000 de euro. El a fost prezentat şi la un eveniment ce a avut loc la Academia Forțelor Terestre "Nicolae Bălcescu" din Sibiu.
Evenimentul ştiinţific a fost dedicat noilor tehnologii, purtând numele de "Impactul tehnologiilor emergente și disruptive asupra securității globale".
Acestă mașină electrică proiectată la Cluj este realizată în majoritate din materiale bioreciclabile. Are o autonomie de 300 de kilometri şi poate atinge o viteză maximă de 140 km/h. Caroseria este din fibră de carbon.
Maşina a fost construită începând cu anul 2019 şi omologată apoi în anul 2022.
Interiorul vehiculului prezintă un design remarcabil, cu patru locuri și scaune tapitate cu piele ecologică, oferind un confort de neegalat pentru pasageri. Caroseria este construită astfel încât să ofere un nivel ridicat de siguranță, asemănător mașinilor de raliuri.
Este o maşină digitală, neavând nici cheie de contact sau schimbător de viteze. Oglinzile au fost şi ele înlocuite cu camere video.
Autoturismul electric a fost testat inclusiv de Nicolae Ciucă, prim-ministru la acel moment, în mai 2022, în cadrul unui eveniment organizat la Cluj.
Clienţii şi potenţialii clienţi sunt deocamdată doar români
Inginerul mecanic Florin Dehelean este parte a echipei care a realizat această superbă mașină electrică.
"Marea realizare a fost pentru noi ca să ne unim ca echipă de care suntem mândri şi bucuroşi şi tot o mare realizare este şi faptul că am reuşit să producem şi să concepem prima maşină electrică din România care e şi omologată.
Suntem bucuroşi că încercăm să ducem acest domeniu auto, din România, într-o direcţie în care să fie lucru bine făcut şi mult mai sănătos. Ea este 90% producţie proprie, românească şi bateriile sunt create tot în România. (…)
Sunt doar interni, clienţi şi potenţialii clienţi. Mai mult suntem spre aria de mobilitate urbană, unde este o dorinţă de a se crea produse noi", a explicat acesta.
Peter Szabo a făcut parte şi el din echipa care a produs prima mașină electrică "made in Romania".
El este cunoscut şi pentru o altă premieră – maşina Julia, un autoturism decapotabil cu caroserie din lemn de frasin, asemenea cabrioletelor sport din perioada interbelică.